แบงก์แห่ออกแคมเปญเงินฝากรับตรุษจีน
กรุงไทย-ธนชาต ออก 2 ผลิตภัณฑ์เงินฝากฉลองตรุษจีน ดอกสูง
5 ก.พ. 2556

กรุงไทย-ธนชาตออก 2 ผลิตภัณฑ์เงินฝากฉลองตรุษจีน ดอกสูง 
นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า เนื่องในเทศกาลตรุษจีน ธนาคารได้ออก 2 ผลิตภัณฑ์เงินฝาก เพื่อร่วมเฉลิมฉลองและขอบคุณลูกค้า ให้อัตราดอกเบี้ยพิเศษ พร้อมสิทธิประโยชน์ โดยผลิตภัณฑ์แรก คือ เงินฝาก Net Fees Zero สำหรับลูกค้า KTB netbank ซึ่งเป็นบัญชีออมทรัพย์ ฝากขั้นต่ำ 500 บาท อัตราดอกเบี้ยสูงสุด 1.25% ต่อปี พร้อมสิทธิพิเศษสามารถชำระค่าสาธารณูปโภค ค่าสินค้า และบริการ Bill Payment หรือโอนเงินในเขตเดียวกันและข้ามเขต ผ่านช่องทาง netbank ได้ฟรีไม่จำกัดจำนวนครั้ง ไม่ต้องมีรายการเงินเข้าบัญชีทุกเดือน และไม่กำหนดจำนวนเงินคงเหลือขั้นต่ำในบัญชีประจำเดือน โดยจะเริ่มให้บริการตั้งแต่ 11 กุมภาพันธ์นี้เป็นต้นไป
นอกจากนี้ ธนาคารยังได้ออกผลิตภัณฑ์เงินฝากประจำ KTB อั่งเปา ระยะเวลาฝาก 8 เดือน ฝากขั้นต่ำ 50,000 บาท อัตราดอกเบี้ย 2.90% ต่อปี จ่ายดอกเบี้ยทุกเดือน ซึ่งผู้สนใจสามารถเปิดบัญชีได้ที่ทุกสาขากว่า 1,100 แห่งทั่วประเทศ ระหว่างวันที่ 5-28 กุมภาพันธ์ 2556 รวมทั้งธนาคารยังได้ขยายระยะเวลาให้อัตราดอกเบี้ยพิเศษสำหรับเงินฝากประจำตามใจ เงินฝากที่ลูกค้าสามารถเลือกวันครบกำหนดได้ตามความต้องการ สำหรับระยะเวลาฝาก 121-180 วัน ในอัตราดอกเบี้ย 2.75% ต่อปี และเงินฝาก Net Flexible Fixed สำหรับระยะเวลาฝาก 121-180 วัน ในอัตราดอกเบี้ย 3.05% ต่อปี ไปจนถึงวันที่ 28 กุมภาพันธ์นี้
ขณะที่ธนาคารธนชาต ออกผลิตภัณฑ์ “เงินฝากประจำอั่งเปา 118 วัน และ 188 วัน” โดยเงินฝากประจำอั่งเปา 118 วัน ให้ดอกเบี้ยสูงสุด 2.80% ต่อปี ส่วนเงินฝากประจำอั่งเปา 188 วัน ให้ดอกเบี้ยสูงสุด 2.90% ต่อปี ผู้สนใจเปิดบัญชีหรือสอบถามรายละเอียดเพิ่มเติม ติดต่อได้ที่ธนาคารธนชาตทุกสาขาทั่วประเทศ